**Ministru kabineta noteikumu projekta “Grozījums Ministru kabineta 2018. gada 21. novembra noteikumos Nr. 707 “Ārlietu ministrijas konsulārās atlīdzības cenrādis un kārtība, kādā tiek iekasēta konsulārā atlīdzība un valsts nodevas”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījums Ministru kabineta 2018. gada 21. novembra noteikumos Nr. 707 “Ārlietu ministrijas konsulārās atlīdzības cenrādis un kārtība, kādā tiek iekasēta konsulārā atlīdzība un valsts nodevas”” (turpmāk – Noteikumu projekts) mērķis ir atvieglot Latvijas valstspiederīgajiem ārvalstīs būtisko konsulāro funkciju pieejamību un veicināt e-pakalpojumu izmantošanu, kā arī vienkāršot konsulārās atlīdzības maksas aprēķināšanu un samazināt administratīvo slogu.  Noteikumu projekts noteic vienādu konsulārās atlīdzības likmi vairumam konsulāro funkciju, kas ir konsulārās atlīdzības objekts, un konsolidē konsulāro maksājumu objektu sarakstu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Konsulārās palīdzības un konsulāro pakalpojumu likuma 4. panta trešā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2018. gada 21. novembra noteikumiem Nr. 707 “Ārlietu ministrijas konsulārās atlīdzības cenrādis un kārtība, kādā tiek iekasēta konsulārā atlīdzība un valsts nodevas” (turpmāk – Noteikumi Nr. 707) ir pievienots pielikums “Ārlietu ministrijas konsulāro maksas pakalpojumu cenrādis” (turpmāk – Pielikums). Pielikums noteic konsulārās funkcijas, kas ir konsulārās atlīdzības objekti (konsulārie pakalpojumi), un konsulārās atlīdzības likmes par šo konsulāro funkciju veikšanu.  Šobrīd ir noteikti 25 konsulāro pakalpojumu veidi, katram veidam nosakot savu konsulārās atlīdzības likmi, kā arī atšķirīgus izpildes termiņus. Šāds daudzums diferencētu likmju rada personām apgrūtinājumu maksājumu aprēķināšanā un savu izdevumu plānošanā, ko apliecina biežā kļūdīšanās personu veiktajos norēķinos par konsulārajiem pakalpojumiem. Savukārt Noteikumu projekts noteic vienu vienotu likmi un trīs tās izņēmumus, paredzot vienādu konsulārās atlīdzības likmi vairumam konsulāro pakalpojumu - 40 *euro* likmi, kā arī noteic divu pašreizējo likmju saglabāšanu nemainīgā apmērā – 80 *euro* un 110 *euro* par dokumentu pieņemšanu un pārsūtīšanu uzturēšanās atļauju noformēšanai. Noteikumu projekts arī noteic, ka likmes aprēķināšanas kārtība par dokumentu nosūtīšanu personai konsulārā apgabala robežās tiek saglabāta nemainīga – likmi apstiprina Ārlietu ministrija atbilstoši uzturēšanās valsts pasta izmaksām.  Tāpat Noteikumu projekts paredz samazināt konsulārās atlīdzības likmi par Latvijas diasporai būtiskiem konsulāriem pakalpojumiem, kas veicina diasporas pārstāvju politisko līdzdalību un saiknes stiprināšanu ar Latviju - personu apliecinošu dokumentu pieteikumu pārsūtīšana Pilsonības un migrācijas lietu pārvaldei, kā arī citu dokumentu pārsūtīšanu Latvijas iestādēm, ja to paredz normatīvie akti. Šiem pakalpojumiem konsulārās atlīdzības likme samazinās no līdzšinējiem 45 *euro* uz 40 *euro*. Vienlaicīgi šī likme palielina konsulāro atlīdzību daļai konsulāro pakalpojumu, kas pieejami arī kā e-pakalpojumi valsts pārvaldes iestādēs, tādējādi veicinot e-pakalpojumu izmantošanu valsts pārvaldē un administratīvo resursu taupīšanu.  40 *euro* likme par konsulārās funkcijas veikšanu ir noteikta, ņemot vērā vidējo konsulārās atlīdzības likmi par konsulāro funkciju, kas ir konsulārās atlīdzības objekti, veikšanu un ievērojot fiskālās neitralitātes nosacījumus, kā arī ņemot vērā pakalpojumu sniegšanas tiešās izmaksas.  Metodika iestāžu sniegto maksas pakalpojumu izcenojumu noteikšanai, tam izmantojot iestādes tiešo un netiešo izdevumu, kas rodas, pildot šīs funkcijas, datus, ir noteikta Ministru kabineta 2011. gada 3. maija noteikumos Nr. 333 “Kārtība, kādā plānojami un uzskaitāmi ieņēmumi no maksas pakalpojumiem un ar šo pakalpojumu sniegšanu saistītie izdevumi, kā arī maksas pakalpojumu izcenojumu noteikšanas metodika un izcenojumu apstiprināšanas kārtība”. Šo noteikumu 23. punkts paredz, ka Ārlietu ministrijai nav saistoša maksas pakalpojumu izcenojumu noteikšanas metodika. Tāpat Ārlietu ministrijai nav saistošs noteiktais, ka iestāde ar maksas pakalpojumu sniegšanu saistīto izdevumu apjomu plāno tādā pašā apmērā kā ieņēmumus no sniegtajiem maksas pakalpojumiem. Šāds izņēmums ir noteikts, ņemot vērā tādus faktorus kā pārstāvniecību funkcionēšanu dažādās valstīs ar ļoti atšķirīgām netiešajām izmaksām (piem., dažādām izmaksām ēkas uzturēšanai, apkurei, sakaru izdevumiem), konsulāro amatpersonu nodarbinātību arī ar citiem amata pienākumiem (piem., vienlaikus veicot administratīvā darbinieka uzdevumus, kas daļēji nodrošina konsulārā pakalpojuma sniegšanu) un konsulārā pakalpojuma sniegšanas komplicētību un atšķirīgumu atkarībā no katras individuālās situācijas (piem., indivīda vajadzībām piemērotākā risinājuma atrašana, veicot notariālas darbības vai sniedzot izziņas), kas liedz veikt precīzus iestādes izdevumu aprēķinus. Tāpat, ņemot vērā to, ka šie izdevumi daudzās ārvalstīs ir objektīvi augsti un var padarīt konsulāro pakalpojumu personām nepieejamu, Ārlietu ministrija ir atbrīvota no pienākuma atlīdzību par savu maksas pakalpojumu sniegšanu noteikt iestādes izdevumu apjomā.  Saskaņā ar Pievienotās vērtības nodokļa likuma 3. panta astoto daļu konsulārajām funkcijām, kas ir konsulārās atlīdzības objekts, nepiemēro pievienotās vērtības nodokli. Līdz ar to konsulārās atlīdzības likmē netiek iekļauts pievienotās vērtības nodoklis.  Konsulārās palīdzības un konsulāro pakalpojumu likuma 3. pants noteic, ka konsulārās funkcijas tiek veiktas konsulārās palīdzības un konsulāro pakalpojumu veidā. Konsulārās palīdzības sniegšana, atšķirībā no konsulārajiem pakalpojumiem, izriet no Satversmē garantētajām pamattiesībām. Satversmes 98. pants noteic, ka ikviens, kam ir Latvijas pase, ārpus Latvijas atrodas valsts aizsardzībā. Latvijas valstspiederīgo tiesību un interešu aizsardzība ārvalstīs ir ārlietu dienesta ekskluzīvā funkcija, kuras veikšanai ir novirzāmi iespējami daudz dienesta resursu un kuras dēļ ir nepieciešams optimizēt citu funkciju veikšanas kārtību, it sevišķi, virzot personas uz plašāku e-pakalpojumu izmantošanu. Tādējādi e - pakalpojumu izmantošanas veicināšana konsulāro pakalpojumu saņemšanai atbalsta Latvijas diplomātisko un konsulāro pārstāvniecību ārvalstīs (turpmāk – pārstāvniecību) resursu izmantošanu Satversmē garantēto pamattiesību īstenošanai konsulārās palīdzības veidā.  Noteikuma projekts noteic, ka konsulārās funkcijas, kas ir konsulārās atlīdzības objekti, ir noteiktas pielikumā. Līdz ar vairāku konsulārās atlīdzības diferencēto likmju atcelšanu zūd nepieciešamība Pielikumā sīkāk izdalīt daļu no konsulāro funkciju veidiem, piemēram, no notariālajām darbībām sīkāk izdalīt dažādos notariāli apliecināmo dokumentu veidus. Tāpēc Noteikumu projekts konsolidē konsulāro pakalpojumu uzskaitījumu Pielikumā, iedalot to sekojoši.  **1. Rakstiskas izziņas izsniegšana vienas darbdienas laikā pēc nepieciešamās informācijas iegūšanas**  Šajā konsulārajā pakalpojumā konsolidēts Noteikumu Nr. 707 Pielikuma 2. punkts (rakstiskas izziņas izsniegšana (izņemot izziņu no Iedzīvotāju reģistra)), 3. punkts (rakstiskas izziņas izsniegšana no Iedzīvotāju reģistra (svešvalodā)).  Saskaņā ar Noteikumu Nr. 707 redakciju konsulārās atlīdzības likme par izziņas izsniegšanu piecu darbdienu laikā ir 20 *euro*, vienas darbdienas laikā - 30 *euro*, divu stundu laikā - 50 *euro*. Noteikumu projekts noteic veikšanu tikai paātrinātā kārtībā – vienas darbdienas laikā - un noteic likmi 40 *euro* apmērā. Izpildes laiks ir skaitāms no brīža, kad saņemta nepieciešamā informācija, piemēram, no Iekšlietu ministrijas Informācijas centra par personas (ne)sodāmību.  Pārstāvniecības izsniedz izziņas no Iedzīvotāju reģistra, kā arī konsulārās izziņas par personu sodāmību u.c. jautājumiem. Izziņu no Iedzīvotāju reģistra persona var arī saņemt no Pilsonības un migrācijas lietu pārvaldes (turpmāk – PMLP), izmantojot e - pakalpojumu. Izziņu no PMLP var pieprasīt elektroniski, iesniedzot pieprasījumu portālā [www.latvija.lv](http://www.latvija.lv). Elektroniski pieprasīto izziņu var saņemt papīra formā pa pastu (arī ārvalstī) vai elektroniski, ja tā ir parakstīta ar drošu elektronisko parakstu. Izziņu no Sodu reģistra ir iespējams pieprasīt Iekšlietu ministrijas Informācijas centrā, nosūtot pieprasījumu pa pastu, uz e-pastu, izmantojot faksu vai e-pakalpojumu portālā www.latvija.lv. Noformēt izziņu par transportlīdzekļa vadītāja apliecību angļu valodā (izdruka no Transportlīdzekļu un to vadītāju valsts reģistra) var CSDD e-pakalpojumu portālā https://e.csdd.lv. Izmantojot šos e-pakalpojumus, konsulārā atlīdzība nav jāmaksā. Līdz ar lēnāka (5 darbdienu laikā) un lētāka izpildes veida izslēgšanu tiek veicināta e-pakalpojumu izmantošana valsts pārvaldē.  Noteikumu projekts noteic, ka rakstiskas izziņas izsniegšanas funkcija ietver arī daudzvalodu standarta veidlapu izsniegšanu, paredzot tādu pašu konsulārās atlīdzības likmi kā par izziņas izsniegšanu – 40 *euro.*  Daudzvalodu standarta veidlapu izveidi noteic *Eiropas Parlamenta un Padomes Regula (ES) 2016/1191 (2016. gada 6. jūlijs) par iedzīvotāju brīvas pārvietošanās veicināšanu, vienkāršojot dažu publisko dokumentu uzrādīšanas prasības Eiropas Savienībā, un grozījumiem Regulā (ES) Nr. 1024/2012* (turpmāk – Daudzvalodu veidlapu regula). Daudzvalodu veidlapu regula noteic, ka no 2019. gada 16. februāra publiskam dokumentam iespējams pievienot daudzvalodu standarta veidlapu ES dalībvalstu oficiālajās valodās, lai atvieglotu attiecīgā publiskā dokumenta tulkošanu. Daudzvalodu veidlapa pēc iesniedzēja lūguma tiek pievienota ES dalībvalsts iestādes izdotam publiskam dokumentam. Veidlapai nav patstāvīga juridiska spēka, kā arī tā nav lietojama atsevišķi no publiskā dokumenta, uz kuru tā attiecas. Pārstāvniecībās daudzvalodu veidlapu izsniedz šādiem dokumentiem: a) dzimšanas, laulības, miršanas apliecība, kas izsniegta kopš 2013. gada; b) pārstāvniecības izsniegta izziņa no Iedzīvotāju reģistra par ģimenes stāvokli, par laulības faktu, par dzīvesvietu; c)  pārstāvniecības izsniegts apliecinājums, ka persona ir dzīva; d)  pārstāvniecības izsniegta izziņa no Sodu reģistra.  **2. Notariālās darbības**  Saskaņā ar Konsulārās palīdzības un konsulāro pakalpojumu likuma 17. pantu konsulārās amatpersonas ārvalstīs un goda konsuli veic atsevišķas notariālās funkcijas saskaņā ar Notariāta likumu. Ministru kabineta 2018. gada 21. novembra noteikumu Nr. 706 “Latvijas Republikas diplomātiskajās un konsulārajās pārstāvniecībās ārvalstīs veicamo notariālo funkciju noteikumi” 9. punkts noteic, ka konsulārā amatpersona un goda konsuls var veikt šādas notariālās darbības: taisīt pilnvaras un piekrišanas notariālā akta formā konsulārās palīdzības lietas ietvaros un bērnu un personu ar ierobežotu rīcībspēju interešu pārstāvībai, taisīt apliecinājumus (apliecināt paraksta īstumu (arī tulkotāja paraksta īstumu), to, ka persona ir dzīva, apliecināt dokumentu atvasinājumus un tulkojumus), izsniegt izrakstus no notariālo aktu grāmatas, aktu un apliecinājumu reģistra. Noteikumu Nr. 707 Pielikuma 4.1. un 4.2. punkts noteic, ka notariālās darbības, kas ir konsulārās atlīdzības objekti, ir pilnvaru, piekrišanu un apliecinājumu sagatavošana notariālā akta apstiprināšanai un paraksta īstuma, dokumenta atvasinājuma un tulkojuma pareizības apliecinājuma sagatavošana. Šīs Noteikumu Nr. 707 notariālās darbības Noteikumu projekts konsolidē  Pielikuma 2. punktā.  Noteikumu Nr. 707 Pielikums noteic konsulārās atlīdzības likmes par notariālajām darbībām 30 un 60 *euro* apmērā par dokumentu uz vienas lappuses vai vienu parakstu un likmes 10 līdz 30 *euro* apmērā par dokumentu otro un katru nākamo lappusi vai katru nākamo parakstu. Noteikumu projekts noteic vienādu likmi 40 *euro* apmērā par notariālu darbību par vienu ierakstu notariālo aktu grāmatā vai reģistrā, neatkarīgi no lappušu skaita, tādējādi vienkāršojot maksājuma aprēķināšanu. Ar Ministru kabineta 2018. gada 21. novembra noteikumu Nr. 706 “Latvijas Republikas diplomātiskajās un konsulārajās pārstāvniecībās ārvalstīs veicamo notariālo funkciju noteikumi” 9. punktu pilnvaru taisīšanas funkcija ir tikusi ierobežota līdz konsulārās palīdzības sniegšanai un bērnu un personu ar ierobežotu rīcībspēju interešu pārstāvībai. Tādējādi apjoma ziņā ietilpīgo dokumentu sagatavošana jau ir tikusi sašaurināta un nav nepieciešams noteikt atlīdzības likmes atkarībā no lappušu skaita.  Kopš 2018. gada 1. jūlija Latvijas zvērinātu notāru interneta portālā [www.latvijasnotars.lv](http://www.latvijasnotars.lv) konsultācija pie notāra var notikt videorežīmā un notariālās darbības var veikt attālināti, dokumentus parakstot elektroniski. Notariālos pakalpojumus iespējams saņemt arī pie rezidences valsts notāriem, t.sk. Latvijas zvērinātu notāru padome ir padziļināti pētījusi iespējas Latvijā izmantot arī anglosakšu tiesību sistēmas notariātā izgatavotos dokumentus un veiksmīgi konsultē personas šajā jautājumā. Noteikumu projekts paaugstina konsulārās atlīdzības likmi noteiktu notariālo darbību veikšanai pārstāvniecībās, tādējādi veicinot e-pakalpojumu izmantošanu valsts pārvaldē un personu rezidences valsts notariālo pakalpojumu sniedzēju pakalpojumu izmantošanu.  **3. Dokumentu izprasīšana un pārsūtīšana Latvijas iestādēm ar pārstāvniecības starpniecību**  Šajā konsulārajā pakalpojumā konsolidēts Noteikumu Nr. 707 Pielikuma 1. punkts (dokumentu izprasīšana no Latvijas iestādēm ar pārstāvniecības starpniecību), 6.1. punkts (dokumentu pārsūtīšana pases vai personas apliecības vai pases un personas apliecības noformēšanai), 6.2. punkts (citu dokumentu pārsūtīšana konsulāro funkciju veikšanai), 9.2. punkts (citu dokumentu pieņemšana un pārsūtīšana uzturēšanās atļaujas noformēšanai).  Noteikumu projekts noteic, ka konsulārās atlīdzības likme dokumentu pārsūtīšanai pases un/vai personas apliecības noformēšanai tiek samazināta no 45 *euro* uz 40 *euro*, tādējādi atvieglojot pieejamību konsulārajiem pakalpojumiem, kas nozīmīgi Latvijas diasporas saiknes ar Latviju uzturēšanai un stiprināšanai. Arī Diasporas likuma 4. panta vienpadsmitā daļa un 14. panta pirmā daļa noteic, ka diasporas politikas uzdevums ir atbalstīt un veicināt diasporas pilsonisko un politisko līdzdalību, tai skaitā, veicinot balsstiesīgo Latvijas pilsoņu dalību vēlēšanās. Gan pilsonības jautājuma risināšanā, gan politiskās līdzdalības īstenošanā būtiska loma ir personas apliecinoša dokumenta iegūšanai, ko nodrošina pārstāvniecības. Tāpat ņemams vērā, ka Administratīvo pārkāpumu kodeksa 186. pants šobrīd paredz administratīvo atbildību par Latvijas valstspiederīgā dzīvošanu bez Latvijas izsniegta derīga personu apliecinoša dokumenta. Papildus, personai pastāvīgi uzturoties ārvalstīs, personu apliecinoša dokumenta savlaicīga atjaunošana ir būtiska arī, lai ievērotu savas rezidences valsts prasības ārvalstniekam uzrādīt derīgu personu apliecinošu dokumentu. Līdz ar to personu apliecinošu dokumentu iegūšanas atvieglošana veicina diasporai svarīgu jautājumu kārtošanu. Šis Noteikumu projekta punkts samazina konsulārās atlīdzības apmēru arī attiecībā uz visiem citiem gadījumiem, kad normatīvie akti paredz iespēju iesniegt dokumentus Latvijas iestādēs ar pārstāvniecības starpniecību.  Konsulārās atlīdzības likme par Noteikumu Nr. 707 Pielikuma 9.2. punktā noteikto konsulāro funkciju (citu dokumentu pieņemšana un pārsūtīšana uzturēšanās atļaujas noformēšanai) šobrīd ir 110 *euro*. Noteikumu projekts noteic šī pakalpojuma atdalīšanu no “Dokumentu pieņemšana un pārsūtīšanu Pilsonības un migrācijas lietu pārvaldei ar pārstāvniecības starpniecību uzturēšanās atļaujas pieprasīšanai” un pievienošanu pakalpojumam “Dokumentu pārsūtīšana ar pārstāvniecības starpniecību” un līdz ar to likmes samazināšanu līdz 40 *euro*. Likme ir samazināma, jo šie pārsūtāmie dokumenti ir papilddokumenti pie uzturēšanās atļaujas pieprasīšanas jau esošā pieprasījuma lietā. Šāds dokuments var būt, piemēram, papildu pierādījums naudas līdzekļu pietiekamībai, lai uzturētos Latvijā. Tātad ārzemnieks jau ir samaksājis konsulāro atlīdzību 80 *euro* apmērā (ja ārzemnieks ir, piemēram, students) vai 110 *euro* apmērā (ja citas kategorijas ārzemnieks), kad ārzemnieks iesniedza sākotnējos dokumentus uzturēšanās atļaujas pieprasīšanai.  **4. Konsulārās funkcijas veikšana ārpus pārstāvniecības**  Šajā konsulārajā pakalpojumā konsolidēts Noteikumu Nr. 707 Pielikuma 4.4. punkts (konsulārās amatpersonas izbraukums, veicot notariālo darbību ārpus pārstāvniecības telpām) un 12. punkts (konsulārā pakalpojuma sniegšana ārpus pārstāvniecības izbraukuma sesijas ietvaros).  Noteikumi Nr. 707 noteic, ka konsulārās atlīdzības likme par konsulārās amatpersonas izbraukumu, veicot notariālo darbību ārpus pārstāvniecības telpām, ir 100 *euro* un par konsulārā pakalpojuma sniegšanu ārpus pārstāvniecības izbraukuma sesijas ietvaros – 15 *euro*. Noteikumu projekts nosaka vienu konsulāro likmi 40 *euro* apmērā. Konsulārā amatpersona izbraukumu notariālo darbību veikšanai ārpus pārstāvniecības telpām veic tikai konsulārās palīdzības ietvaros, tādējādi likmes samazināšana atvieglo konsulāro pakalpojumu saņemšanu konsulārās palīdzības ietvaros.  **5. Uzaicinājuma noformēšana vienotās vīzas saņemšanai**  Noteikumu Nr. 707 Pielikums noteic likmi par uzaicinājuma noformēšana vienotās vīzas saņemšanai  25 *euro* apmērā. Noteikumu projekts noteic, ka konsulārā likme tiek noteikta vienāda ar citām likmēm Noteikumu projektā - 40 *euro* apmērā, tādējādi palīdzot sasniegt vienu no Noteikuma projekta mērķiem - vienkāršot maksājuma aprēķināšanu par konsulāro pakalpojumu izmantošanu.  **6. Dokumentu pieņemšana un pārsūtīšanu Pilsonības un migrācijas lietu pārvaldei ar pārstāvniecības starpniecību uzturēšanās atļaujas pieprasīšanai**  Noteikumu projektā konsulārās atlīdzības likmes par dokumentu pieņemšanu un pārsūtīšanu uzturēšanās atļaujas noformēšanai tiek saglabātas tādas, kādas noteiktas Noteikumos Nr. 707: 80 *euro* un 110 *euro* atkarībā no uzturēšanās atļaujas pieprasītāja tiesiskā statusa. Šīs likmes nav samazināmas līdz 40 *euro*, jo attiecīgais konsulārais pakalpojums ietver ne tikai konsulārās amatpersonas patērēto laiku par dokumentu pieņemšanu un pārbaudīšanu, bet arī iepriekšējā pieraksta organizēšanu, personas intervēšanai patērēto laiku, dokumentu apstrādi un sagatavošanu nosūtīšanai.  Noteikumu projekts maina šī konsulārā pakalpojuma teksta formulējumu, sadalot to vairākos teikumos, tādējādi padarot normas tekstu vieglāk uztveramu.  **7. Dokumenta nosūtīšana personai konsulārā apgabala robežās**  Šajā konsulārajā pakalpojumā konsolidēts Noteikumu Nr. 707 Pielikuma 7.1. punkts (nosūtīšana ierakstītā sūtījumā) un 7.2. punkts (nosūtīšana ar kurjerpastu).  Tiek saglabāta Noteikumu Nr. 707 noteiktā konsulārās atlīdzības likmes noteikšanas kārtība – likmi nosaka Ārlietu ministrija atbilstoši uzturēšanās valsts pasta izmaksām, bet ne mazāk kā 10 *euro* par nosūtīšanu ierakstītā sūtījumā un 20 *euro* par nosūtīšanu, izmantojot kurjerpastu.  Noteikumu projekta Pielikums neietver šādas Noteikumu Nr. 707 Pielikumā noteiktās konsulārās funkcijas:   1. Noteikumu Nr. 707 Pielikuma 11.punkts (telpu noformēšana laulības noslēgšanai pārstāvniecībā). Laulību noslēgšanu konsulārās amatpersonas veic tikai Latvijas valstspiederīgajiem, kuri pastāvīgi dzīvo ārvalstīs, ārkārtas gadījumos, piemēram, kad veselības stāvokļa dēļ persona nevar nokļūt Latvijā, lai tur noslēgtu laulību, un to nav iespējams noslēgt rezidences valstī (sk. Civilstāvokļa aktu reģistrācijas likuma 3. panta ceturto daļu). Šādi gadījumi ir ļoti reti un tajos personas līdz šim šādu pakalpojumu nav izvēlējušās. Tāpat ir konstatējams, ka pārstāvniecību telpas bez papildu noformēšanas nodrošina Civilstāvokļa aktu reģistrācijas likuma 19. panta trešās daļas prasību par svinīgu laulības reģistrāciju, ja persona to vēlas. 2. Noteikumu Nr. 707 Pielikuma 8.punkts (dokumenta nosūtīšana personai ierakstītā sūtījumā Latvijas robežās). Prakse rāda, ka šis konsulārais pakalpojums vairs netiek izmantots, tāpēc Noteikumu Nr. 707 konsolidācijas ietvaros ir pieļaujama tās izslēgšana no konsulāro funkciju, kas ir konsulārās atlīdzības objekti, uzskaitījuma. 3. Noteikumu Nr. 707 Pielikuma 5.punkts (dokumentu tulkošana). Lielākā daļa tulkojamo dokumentu ir izziņas no valsts iestādēm. Līdz ar daudzvalodu standarta veidlapu ieviešanu šī funkcija zaudē aktualitāti. Savukārt liela apjoma un augstas sarežģītības dokumentu (līgumu, tiesas spriedumu) tulkošanu veic profesionāli tulki, kuru pakalpojumus ir iespējams saņemt klātienē un attālināti gan Latvijā, gan ārvalstīs. |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Fiziskās un juridiskās personas, kuras vēlēsies saņemt konsulāro pakalpojumu Ārlietu ministrijas Konsulārajā departamentā vai Latvijas Republikas diplomātiskajās un konsulārajās pārstāvniecībās ārvalstīs. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām Noteikumu projekts nemaina tiesības, pienākumus un veicamās darbības. |
| 3. | Administratīvo izmaksu monetārs novērtējums | Noteikumu projekts nemaina šobrīd esošo administratīvo procedūru saistībā ar maksas pakalpojumu pieprasīšanu un sniegšanu. |
| 4. | Atbilstības izmaksu monetārs novērtējums | Nav |
| 5. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2019 | | Turpmākie trīs gadi (*euro*) | | | | |
| 2020 | | 2021 | | 2022 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | izmaiņas, salīdzinot ar vidēja termiņa budžeta ietvaru 2021. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 1 421 257 | 4000 | 1 421 257 | 71 140 | 1 421 257 | 52 220 | 33 660 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 1 421 257 | 4000 | 1 421 257 | 71 140 | 1 421 257 | 52 220 | 33 660 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 1 421 257 | 4000 | 1 421 257 | 71 140 | 1 421 257 | 52 220 | 33 660 |
| 2.1. valsts pamatbudžets | 1 421 257 | 4000 | 1 421 257 | 71 140 | 1 421 257 | 52 220 | 33 660 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme | 0 | 0 | 0 | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | 2018. gadā Ārlietu ministrija ir nodrošinājusi 40 473 konsulāro funkciju (pakalpojumu) veikšanu, kas ir konsulārās atlīdzības objekti, iekasējot par to veikšanu konsulāro atlīdzību. Kopumā 2018. gadā iekasēta konsulārā atlīdzība 1 457 923 *euro* apmērā. Iekasējamie konsulārās atlīdzības apmēri saskaņā ar Noteikumu Nr. 707 pielikumu variē no 10 *euro* līdz 110 *euro*. Savukārt vidējā par viena konsulārā pakalpojuma veikšanu iekasētā konsulārās atlīdzības summa ir 36 *euro*.  Nolūkā vienkāršot konsulārās atlīdzības maksājumu iekasēšanas un aprēķināšanas kārtību, to administrēšanu, kā arī padarīt atsevišķus konsulāros pakalpojumus pieejamākus, tiek noteikta vienota konsulārās atlīdzības likme 40 *euro* apmērā. Tai tiek noteikti atsevišķi izņēmumi attiecībā uz ārvalstniekiem sniegtiem pakalpojumiem (uzturēšanās atļauju pieprasījumu pieņemšana un pārsūtīšana) un dokumentu pārsūtīšanu rezidences valsts ietvaros.  Aplūkojot 2018.gadā veikto konsulāro pakalpojumu, kas ir konsulārās atlīdzības objekts, sadalījumu, ir secināms, ka, ieviešot šādu vienādotu atlīdzību, par šādu pašu pakalpojumu skaitu un sadalījumu tiktu iekasēta konsulārā atlīdzība 1 487 157 *euro* apmērā jeb par 29 234 *euro* vairāk.  **Konsulāro pakalpojumu skaits un iekasētā konsulārā atlīdzība 2018. gadā**   |  |  |  |  |  |  | | --- | --- | --- | --- | --- | --- | | A | B | C | D | E | F | | Pakalpojuma veids | Pakalpojumu skaits | Konsulārā atlīdzība saskaņā ar spēkā esošo cenrādi, EUR | Iekasēts 2018. gadā saskaņā ar spēkā esošo cenrādi, EUR | Konsulārā atlīdzība saskaņā ar Noteikumu projektu, EUR | Iekasētu saskaņā ar Noteikumu projektu, EUR | |  |  |  | (B x C) |  | (B x E) | | Dokumentu izprasīšana | 421 | 30 | 12 836 | 40 | 16 840 | | Izziņas izsniegšana | 3515 | 20, 30, 50 | 75 050 | 40 | 140 600 | | Dokumentu pārsūtīšana, piem., personu apliecinošu dokumentu pietiekumu | 17 210 | 45 | 774 450 | 40 | 688 400 | | Uzturēšanās atļauju pieteikumu pārsūtīšana | 3290 | 80, 110 | 277 789 | 80, 110 | 277 789 | | Dokumentu nosūtīšana konsulārā apgabala robežās | 12 911 | Dažādas summas pēc ĀM noteiktā | 243 768 | Dažādas summas pēc ĀM noteiktā | 243 768 | | Notariālās darbības | 696 | 10,20,30, 40,60 | 26836 | 40 | 27 840 | | Pakalpojumu sniegšana izbraukumos | 1613 | 15, 100 | 24898 | 40 | 64 520 | | Uzaicinājuma noformēšana vienotās vīzas saņemšanai | 685 | 25 | 17082 | 40 | 27 400 | | Dokumentu tulkošana | 132 | 40, 60 | 5215 | 0 | 0 | | Laulību reģ. telpu noformēšana | 0 | 70, 140 | 0 | 0 | 0 | | **KOPĀ** | **40 473** |  | **1 457 923** |  | **1 487 157** |   Ieviešot izmaiņas konsulārās atlīdzības apmērā, Ārlietu ministrija neprognozē iekasētās konsulārās atlīdzības apmēra izmaiņas 2019. gadā, jo šo izmaiņu ieviešana var notikt, ātrākais, līdz ar 2019. gada 1. oktobri, t.i. IV ceturkšņa sākumu. Atlikušajos gada mēnešos nav paredzams, ka konsulāro pakalpojumu saņēmēju uzvedībā un pieprasījumā pēc šiem pakalpojumiem varētu notikt būtiskas izmaiņas, kas ietekmētu 2019. gada plānoto ieņēmumu apmēru.  Līdz ar Noteikumu ieviešanu konsulārā atlīdzības maksa tiks paaugstināta atsevišķiem konsulārajiem pakalpojumiem, kurus personām ārvalstīs ir iespējams saņemt arī tieši ar e-pakalpojuma palīdzību. Tādēļ Ārlietu ministrija prognozē savu sniegto pakalpojumu samazināšanos, sākot ar 2020. gadu, par vidēji 2% no iepriekšējā gadā sniegto pakalpojumu skaita. Attiecīgi samazinātos arī plānoto ieņēmumu apjoms. Tā 2020. gadā ir prognoze sniegt 23 657 konsulāro pakalpojumu, kuriem tiks piemērota 40 *euro* konsulārās atlīdzības likme, iekasējot 946 288 *euro*. Savukārt 2021. gadā, sniegto pakalpojumu skaitam samazinoties līdz 23 184 pakalpojumiem, tiktu iekasēti 927 362 *euro,* attiecīgi sniegto pakalpojumu skaitam samazinoties arī turpmākajos divos gados.  **Konsulāro pakalpojumu, kuriem piemērojama 40 *euro* likme, plānotā dinamika**   |  |  |  | | --- | --- | --- | | Gads | Sniegto pakalpojumu skaits (40 *euro* likme) | Konsulārā atlīdzība, EUR | | 2020 | 23 657 | 946280 | | 2021 | 23 184 | 927360 | | 2022 | 22 720 | 908800 |   Vienlaikus pašlaik netiek plānotas dinamikas izmaiņas konsulāro pakalpojumu, kuriem netiek mainīts konsulārās atlīdzības apjoms, skaitā. Līdz ar to sniegto pakalpojumu skaits, veicot uzturēšanās atļauju pieteikumu pārsūtīšanu vai dokumentu pārsūtīšanu konsulārā apgabala robežās, saglabāsies nemainīgs. Nemainīgs saglabāsies arī iekasētās konsulārās atlīdzības apjoms.  Līdz ar šiem grozījumiem **tiek noteikts jauns konsulārās atlīdzības objekts – daudzvalodu veidlapas izsniegšana.** 2018.gada laikā nav tikusi veikta uzskaite, kas ļautu precīzi noteikt tieši to dokumentu, kuriem ir iespējams izsniegt daudzvalodu veidlapu, skaitu pārstāvniecībās, jo uzskaitītajās kategorijās ietilpst arī dokumenti, par kuriem daudzvalodu veidlapas nevar tikt izsniegtas (piem., cita veida notariālie apliecinājumi). Daudzvalodu veidlapu izsniegšana ir iespējama kopš 2019. gada 19. februāra, tādēļ pašlaik nav reprezentatīvu kvantitatīvu datu par to izsniegšanas skaitu. Tāpat ir jāņem vērā tas, ka daudzvalodu veidlapas var tikt izsniegtas arī par dokumentiem, kas ir tikuši izsniegti iepriekšējos periodos, kas varētu palielināt izsniedzamo daudzvalodu veidlapu skaitu. Savukārt pārstāvniecībās ārpus ES pieprasījums pēc šāda konsulārā pakalpojuma varētu būt ievērojami mazāks. Analizējot šos aspektus, Ārlietu ministrija prognozē, ka tuvākajos gados daudzvalodu veidlapas atsevišķās pārstāvniecībās (pārstāvniecības Nīderlandē, Vācijā, Francijā, Beļģijā, Spānijā, Īrijā), kur ir liela diaspora un vietējās iestādes pieprasa dokumentu tulkojumus, bieži vien nosakot tiem vien dažus mēnešus ilgu derīguma termiņu, daudzvalodu veidlapas varētu tikt izsniegtas vidēji 5 reizes mēnesī (gadā kopā izsniedzot 350 dokumentus). Savukārt citās pārstāvniecībās ES un EEZ valstīs (pārstāvniecībās Austrijā, Polijā, Lietuvā, Igaunijā, Norvēģijā, Zviedrijā, Dānijā, Čehijā, Ungārijā, Itālijā, Grieķijā) varētu tikt izsniegtas vidēji 2 daudzvalodu veidlapas mēnesī (gadā kopā izsniedzot 264 dokumentus). Kopumā tiek prognozēts gadā izsniegt 1380 dokumentus. Daudzvalodu veidlapu izsniegšanai tiks piemērota standarta konsulārās atlīdzības likme 40 *euro* apmērā. Kopumā gada laikā tiek plānots iekasēt 24 560 *euro*. Ārlietu ministrija prognozē, ka, sākot ar 2020. gadu, ir paredzams šāda apjoma sniegto konsulāro pakalpojumu un iekasēto konsulāro atlīdzību pieaugums. 2019. gada laikā norisinās Daudzvalodu veidlapu regulas faktiskā ieviešana Eiropas Savienības dalībvalstīs. Tādēļ 2019.gadā IV ceturksnī pēc jaunā pakalpojuma ieviešanas paredzama ap 100 dokumentu izsniegšana, iekasējot 4000 *euro.*  **Kopējā konsulāro pakalpojumu sniegšanas un iekasētās konsulārās atlīdzības apjoma dinamika**   |  |  |  |  |  |  |  |  |  | | --- | --- | --- | --- | --- | --- | --- | --- | --- | | Gads | 40 *euro* likmes pak. skaits | Iekasēts EUR par 40 *euro* likmi | Nemainītas atlīdzības pak. skaits | Iekasēts EUR par nemain. atlīdzību | Daudzv. veidlapu skaits | Iekasēts EUR par daudzv. veidl. | Kopā pak. skaits (visi) | **Kopā EUR** | | 2019 |  |  |  |  | 100 | 4000 |  | **1 425 257\*** | | 2020 | 23657 | 946280 | 16 201 | 521 557 | 614 | 24 560 | 40 472 | **1 492 397** | | 2021 | 23184 | 927360 | 16 201 | 521 557 | 614 | 24 560 | 39 999 | **1 473 477** | | 2022 | 22720 | 908800 | 16 201 | 521 557 | 614 | 24 560 | 39 535 | **1 454 917** |   \* summa veidojas no saskaņā ar valsts budžetu 2019. gadam plānotās summas un papildus ieņēmumiem 400 EUR apmērā par daudzvalodu veidlapām  Atbilstoši Konsulārās palīdzības un konsulāro pakalpojumu likuma 4. panta otrajai daļai Ārlietu ministrijas pamatbudžetā saņemtos ieņēmumus par maksas pakalpojumiem Ārlietu ministrija prioritāri novirzīs diplomātiskā un konsulārā dienesta stiprināšanai un attīstībai, konsulāro funkciju nodrošināšanai pārstāvniecībās ārvalstīs un atlīdzībai fiziskajām personām uz tiesiskās attiecības regulējošu dokumentu pamata. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav | | | | | | |
| 8. Cita informācija | Nav | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nav |
| 2. | Atbildīgā institūcija | Ārlietu ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pirms Noteikumu projekta iesniegšanas Valsts sekretāru sanāksmē Noteikumu projekts, tā sākotnējās ietekmes novērtējuma ziņojums (anotācija) un paziņojums par sabiedrības līdzdalību 2019. gada 19. jūnijā ievietots Ārlietu ministrijas tīmekļa vietnē www.mfa.gov.lv sadaļā “Ārlietu ministrijas ierosinātie un saskaņošanas procesā esošie tiesību aktu projekti”, aicinot sabiedrību izteikt savu viedokli par projektu līdz 2019. gada 27. jūnijam. |
| 2. | Sabiedrības līdzdalība projekta izstrādē | Saskaņā ar Ministru kabineta 2009. gada 25. augusta noteikumu Nr. 970 ”Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji aicināti līdzdarboties, rakstiski sniedzot viedokli par projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Ārlietu ministrijas tīmekļa vietnē www.mfa.gov.lv sadaļā “Ārlietu ministrijas ierosinātie un saskaņošanas procesā esošie tiesību aktu projekti”. |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi nav saņemti. |
| 4. | Cita informācija | Sabiedrība pēc Noteikumu projekta pieņemšanas tiks informēta vispārējā kārtībā, noteikumus publicējot oficiālajā izdevumā “Latvijas Vēstnesis”, tiks ievietota nepieciešamā informācija pārstāvniecību mājaslapās. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ārlietu ministrijas Konsulārais departaments un Latvijas Republikas diplomātiskās un konsulārās pārstāvniecības ārvalstīs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde notiks esošo pārvaldes funkciju ietvaros.  Noteikumu projekts neparedz jaunu institūciju izveidi, esošo likvidēšanu vai reorganizāciju. |
| 3. | Cita informācija | Nav |

Ārlietu ministrs E. Rinkēvičs

Burbergs 67016414

Maris.Burbergs@mfa.gov.lv